《结客少年场行》
清代·林直

长安少年游侠客，走马日逐城南陌。见人不肯道姓名，不是英雄不相识。

平生意气重结交，龙泉三尺横在腰。片言偶合吐肝胆，万事到手轻鸿毛。

朝入主人门，暮醉主人宅。主仇不报空丈夫，跃马出门身不惜。

刺杀仇人函首归，淋漓颈血尚沾衣。主人请以千金报，踏步掉头去不告。

君不见，荆卿当日勇无伦，聂政西来亦可亲。从来缓急相看者，犹数屠沽辈里人。

作者简介：林直，字子隅，侯官人。有《壮怀堂集》。